เอกอัครราชทูตสาธารณรัฐประชาชนจีนประจำประเทศไทย  ร่วมประชุมติดตามผลการดำเนินงานค้นหาผู้ประสบภัยจากเหตุเรือล่ม
เอกอัครราชทูตสาธารณรัฐประชาชนจีนประจำประเทศไทย  ร่วมประชุมติดตามผลการดำเนินงานค้นหาผู้ประสบภัยจากเหตุเรือล่ม พร้อมขอบคุณรัฐบาลไทยและชื่นชมจังหวัดภูเก็ตที่เร่งดำเนินการค้นหาผู้สูญหายอย่างต่อเนื่อง

ที่ห้องประชุมศูนย์บัญชาการเหตุการณ์ช่วยเหลือผู้ประสบภัยเรือล่ม จังหวัดภูเก็ต  นายนรภัทร ปลอดทอง ผู้ว่าราชการจังหวัดภูเก็ต พร้อมด้วยพลเรือเอก นริศ ประทุมสุวรรณ ผู้บัญชาการกองทัพเรือ ให้การต้อนรับและประชุมร่วมกับนายหลู่ว่ เจี้ยน (MR.LYO JIAN) เอกอัครราชทูตสาธารณรัฐประชาชนจีนประจําประเทศไทย ในโอกาสเดินทางมาติดตามการดำเนินงานเหตุการณ์เรือล่มในครั้งนี้ มีนักท่องเที่ยวชาวจีนเสียชีวิตในพื้นที่จังหวัดภูเก็ต เมื่อวันที่ 5 กรกฎาคมที่ผ่านมา
 
นายนรภัทร ปลอดทอง ผู้ว่าราชการจังหวัดภูเก็ต รายงานผลการดำเนินงาน หลังเกิดเหตุการณ์เร่งค้นหา ช่วยเหลือผู้ประสบภัย มีการจัดตั้งคณะทำงาน  7 คณะเพื่อทำงานในด้านต่างๆ ให้มีความครอบคลุม ในส่วนของขั้นตอนการพิสูจน์อัตลักษณ์บุคคลนั้นจะดำเนินการโดยเร่งด่วน  ด้านแผนการเยียวยาผู้ได้รับผลกระทบมอบหมายให้อัยการจังหวัดเป็นผู้รับผิดชอบ แผนการประชาสัมพันธ์ ข้อมูลข่าวสารมอบหมายให้สำนักงานประชาสัมพันธ์จังหวัดภูเก็ตเป็นผู้รับผิดชอบแต่เพียงผู้เดียว เพื่อความถูกต้องและเป็นเอกภาพ แผนการประสานงานช่วยเหลือญาติผู้ป่วยมอบหมายให้ท่องเที่ยวและกีฬาจังหวัดภูเก็ตดำเนินการจัดตั้งศูนย์ช่วยเหลือผู้ประสบภัยที่สนามบินภูเก็ตโรงพยาบาลวชิระภูเก็ต ที่ศูนย์บัญชาการเหตุการช่วยเหลือผู้ประสบภัยจากเหตุเรือล่มและจะตั้งที่ศาลากลางจังหวัดภูเก็ต โดยญาติของผู้ที่ได้รับบาดเจ็บและผู้เสียชีวิต ที่เดินทางมาถึงจังหวัดภูเก็ต ทางจังหวัดจะดำเนินการรับตั้งแต่สนามบินและคอยดูแลทุกขั้นตอนจนกลับประเทศสำหรับการดำเนินงานมี 26 หน่วยงานส่งอัตรากำลังพลรวม 833 คน มาร่วมปฏิบัติการ โดยการปฏิบัติการในครั้งนี้ นายกรัฐมนตรี พลเอก ประยุทธ์ จันทร์โอชา ได้สั่งการให้ทุกส่วนราชการดำเนินงานอย่างดีที่สุดพร้อมกำชับในเรื่องของการให้ข้อมูลข่าวสารจะต้องมีความเป็นเอกภาพและมีการรับรองจากศูนย์บัญชาการเหตุการณ์แห่งนี้เท่านั้น

นายหลู่ว่ เจี้ยน (MR.LYO JIAN) เอกอัครราชทูตสาธารณรัฐประชาชนจีนประจําประเทศไทย กล่าวว่า ขอขอบคุณท่านผู้ว่าราชการจังหวัดภูเก็ตที่รายงานสถานการณ์เหตุการณ์ในครั้งนี้ โดยรัฐบาลจีนทั้งท่านประธานาธิบดี สี จิ้น ผิง และนายกรัฐมนตรีของจีนได้ให้ความสำคัญเป็นอย่างมากกับเหตุการณ์ที่เกิดขึ้น และรัฐบาลจีนขอชื่นชมท่าทีของรัฐบาลไทยที่ให้ความสำคัญกับการกู้ชีพกู้ภัยและช่วยเหลือผู้ประสบภัยที่เกิดขึ้นในครั้งนี้

โดยเมื่อวานที่ผ่านมา 6ก.ค.61 ผู้แทนจากรัฐบาลจีนและไทยได้ทำการประชุมร่วมกันเป็นที่เรียบร้อยแล้ว ซึ่งทั้งสองฝ่ายได้หารือวางระบบการบริหารจัดการทำงานร่วมกันอย่างมีประสิทธิภาพ โดยการแก้ปัญหาจะต้องเร่งค้นหาผู้สูญหายให้ครบโดยเร็วที่สุด ทั้งนี้รัฐบาลจีนให้ความสำคัญกับการเยียวยาและดูแลญาติของผู้ประสบภัยอย่างดีที่สุด และอยากให้รัฐบาลไทยเร่งหาสาเหตุของการเกิดเหตุการณ์ในครั้งนี้เพื่อจะได้อธิบายให้แก่ญาติของผู้สูญเสียได้เข้าใจ และขอขอบคุณที่จังหวัดภูเก็ตให้ความสำคัญกับการจัดตั้งศูนย์ดูแลญาติของผู้ที่ได้รับผลกระทบรวมถึงขอขอบคุณรัฐบาลไทยที่ช่วยประสานให้มีล่ามภาษาจีนมาคอยอำนวยความสะดวกให้กับประชาชนชาวจีน

อย่างไรก็ตามที่ผ่านมาไทยและจีนมีความสัมพันธ์ที่ดีมาโดยตลอดโดยการดำเนินการในครั้งนี้ทางฝั่งของผู้นำไทยและจีนจะได้ดำเนินการเพื่อให้การคลี่คลายสถานการณ์นี้เป็นไปอย่างเป็นรูปธรรมโดยเร็วที่สุด

ด้านพลเรือเอก นริส ประทุมสุวรรณ ผู้บัญชาการกองทัพเรือ กล่าวว่า ได้รับมอบหมายจากนายกรัฐมนตรีให้มาช่วยอำนวยการให้การคลี่คลายสถานการณ์เป็นไปอย่างมีประสิทธิภาพ ทั้งนี้จังหวัดภูเก็ตถือเป็นเมืองท่องเที่ยวที่มีชื่อเสียง   พร้อมทั้งมีกำหนดการจะลงไปให้กำลังใจผู้ปฏิบัติงานในพื้นที่ พร้อมทั้งเร่งรัดให้การดำเนินงานเป็นไปอย่างดีที่สุด

สำนักงานประชาสัมพันธ์จังหวัดภูเก็ต/ข่าว/ภาพ